Skool weer voltallig | Netwerk24
Skool weer voltallig
Deur Desirée Rorke @Dezzierorke 24 Junie 2020 06:05
Faffa Coetzee, hoof van die Laerskool Brackenfell.
Nadat die skool verlede week die groen lig van die provinsiale onderwysdepartement gekry het, is die Laerskool Brackenfell die eerste skool in Brackenfell om volgende week weer na 'n vol skool terug te keer.
Faffa Coetzee, skoolhoof, het verlede Maandag (15 Junie) namens die skool se bestuursraad by dié onderwysdepartement aansoek gedoen om vrygestel te word van die voorgestelde departementele infasering van leerders by skole landwyd. Hy is 'n dag later skriftelik deur Brian Schreuder, Wes-Kaapse onderwyshoof, in kennis gestel dat hul aansoek suksesvol was en die skool die proses kan begin om al sy leerders te laat terugkeer.
Nasionale wysigings wat bepaal dat 'n skool toegelaat mag word om af te wyk van infasering van leerders, is op 1 Junie bekend gemaak.
Volgens Coetzee is sy personeel van 125 onderwysers, ondersteuningspersoneel, assistente en skoonmakers oorgehaal om die skool se leerders terug te verwelkom en opgewonde oor die vooruitsig om weer 'n vol skool te hê.
"Al die ouers sal deeglik ingelig word oor die nuwe protokol en gebruike by die skool wat weens Covid-19 genoodsaak word," sê Coetzee.
Volgens hom is hierdie departementele magtiging onderhewig daaraan dat die Laerskool Brackenfell aan al die regering se minimum gesondheids- en veiligheidsvereistes en -voorwaardes sal voldoen. "Dit behels dat al die nodige fisieke gesondheids- en afstandvereistes nagekom moet word, alle leerders te alle tye met Covid-19-maskers toegerus sal wees en al die gebruike om besmetting te voorkom, toegepas moet word.
Ingevolge die ooreenkoms sal die Laerskool Brackenfell deurentyd ondergeskik wees aan toesigmaatreëls en inspeksies deur die departement en word die skool aangeraai om al die moontlike te doen om te verseker dat al die vereistes te alle tye nagekom word.
"Die vergunning aan dié skool beteken dat die leerders in twee groepe sal terugkeer skool toe. Op Maandag 29 Junie sal die leerders van graad 1, 3 en 6 terugkeer skool toe, terwyl grade R, 2, 4 en 5 hulle 'n week later op 6 Julie sal volg.
Die Hoërskool Brackenfell het ook aansoek gedoen om die vergunning, maar het tot dusver nog net goedkeuring gekry om sy graad 11's op Maandag 29 Junie terug te verwelkom.
"Ons wag nog om te hoor of ons aansoek vir die ander grade suksesvol was," sê die hoof, Jannie Muller.
Beide Proteahoogte Akademie en Laerskool Bastion in Proteahoogte sal hou by die oorspronklike infasering van die ander grade op 6 Julie (grade 1, 2, 3, 6, 10 en 11) en 3 Augustus (grade 4, 5, 8 en 9), het woordvoerders van dié skole vandeesweek bevestig.
Volgens die provinsiale onderwysdepartement is 188 openbare skole in die provinsie se aansoeke om wysiging goedgekeur.
"Hierdie wysigings was hoofsaaklik bedoel om onafhanklike skole en in uitsonderlike omstandighede, sommige openbare skole, te help," sê Kerry Mauchline, woordvoerder vir Debbie Schäfer, minister van provinsiale onderwys.